Ռուսաստանը քանիցս հայտարարել է, որ Ադրբեջանն իր համար մոտիկ հարևան է, ռազմավարական գործընկեր։ Պաշտոնական Մոսկվան քանիցս հաստատել է նաև, որ Հայաստանն իր համար ռազմավարական դաշնակից է։ Տարբերությունը դաշնակցի և գործընկերոջ միջև այն է, որ դաշնակցին արտոնյալ հիմունքներով, ներքին գներով կարելի է վաճառել «Իսկանդեր» ՕՄՀՀ, այնինչ ոչ մի ռազմավարական գործընկեր դա չի տեսնի, լավագույն դեպքում ռազմավարական գործընկերը կարող է Ռուսաստանից ակնկալել համազարկային կրակի համալիրների (ՏՕՍ-1, «Սմերչ» և այլն) վաճառք։ Բայց «Իսկանդերի» և «Սմերչի» միջև տարբերությունն ակնհայտ է։ Բավական է ասել, որ այդ օպերատիվ համալիրը գլխացավանքի է վերածվել ՆԱՏՕ-ի համար, քանզի Կալինինգրադի մարզի տարածքից նշանառության տակ է վերցնում եվրոպական կարևորագույն մայրաքաղաքներն ու ԱՄՆ ՀՀՊ տարրերը։ «Իսկանդերի» հրթիռները բալիստիկ հետագծով թռչում են տարբեր բարձրությունների վրա, տեղանքի ռելիեֆի պտույտով, կարող են կրել միջուկային մարտալիցքեր, դրանք գործնականում անխոցելի են հակահրթիռային պաշտպանության ցանկացած միջոցի համար։